**L'anugèr**

Que lo trobèvan mantun còp a’s passejar autorn deu son ostau, un ostau vielh com eth, deu portinet au porèr, deu vergèr, plan esbrancat, aus caulets e au perasilh. « Adiu, cosin ! çò cridè au mon pair. Que t'escais com cau! Que m'anujèvi. Sèi pas çò qué har deu temps. Que me mingi, veis, las arrentas, las mans darrèr lo cuu... » E qu'aperèva la goja : « Leonia! Tira-nos duas cueishas de confit... Lo mon cosin que va disnar dab jo, aqueste mijorn... Hèi-nos vir meilèu tres cueishas de toja !... Lo cosin qu'es vinut dab lo son còishe. A quinze ans e bon caishau... E atrapa-nos un

hitge d'auca. »

L'ostau, just escur, que sentiva a las pomas d'ivèrn, au mosit tanben, ç'aurén dit, e l'irilha que trauquèva en dehens per dessús de l'impòsta. Los carrèus en losange de la pòrta, mau sarrats, que la hadèn cantar, en bèth barrar-la. « Es lo bon Diu dont vos envia : uei, que m'anujèvi com pas jamèi autament. Es la fauta au mon hilh. Aqueth malastruc de Girard, se sabès !... »

Las gemas qu'avèn encarit, a çò que pait, e los pins qu'avèn quasi doblat de prètz. « Vòs que te'n hèci, de tant d'escuts ?... Benlèu me vau crompar un pòste de T.S.F... Cau estar deu son temps ». La goja tanben que s'anujèva. « Qu'i avè las ganas, lo chivalòt a suenhar, mès vòletz que singui... Los

jorns que son tan longs... » Es era dont avè volut lo mossur se modernizèssi. « Entà li har plesir, que me sui acasit ua banhadeira dab broquets d'aiga cauda e d'aiga hreda... Tot matin, la Leonia que puja au solèr e qu'emplís las cubas a còp de sulha. E jo, devath, èi pas sonque a virar los broquets. E que m'estiri aquí dehens com s'èri a Salias o a Gamarda. Arren de mèi aisit... »

Per çò que tòca a la cosina, la Leonia que podè passar per assabentada ; de segur, lo hitge, dab arradims, cueit au Sauternas, pareishè convir hòrt au cosin e au pair. « I manca pas sonque ua brigalha de pebe, tròbas pas ?... » Me demandèvan pas çò que'n pensèvi. « Dic-me cosin, e l'am

totjamèi, per president de la Republica, l'Albert, l'Albert Lebrun ?... » Lo mon pair se seré passat d'aqueth president, mès lo vielh se'n dèva pas per ‘quò !. « Quan agi lo temps, me n'anirèi dab lo chivalòt dinc a Landiràs, me cúlher un aut barricòt d'aqueth vin roi... Çò qué'n dides ? »

Au dusau veire, me convení plan aquí, jo tanben. L'ostau me pareishè lavetz dehèt vueit. Que s'entenè, a las corts, ua cloca. Un cuçon que tribalhèva ua trav.

— Tè, ço s'esplasmèt mon pair, en bèth véder a la paret un ovale mèi blanc, lo darrèr còp dont vinoi qu'i avètz aquí un bròi quadre deu temps ancian...

— E vòs, ço dishó, procès perdut...

Lo pair que m'espièva un chic mau, adara, pr'amor lo mon uelh s'èra estancat a ua charmantòta gojata nuda de marme, dessús lo cabinetron.

— Espia-la, cosinòt, i a pas mau en aquò !... Qu'es de marme e qu'a dus cents ans...

- Mès vos la coneishí pas, çò s'estonè lo pair.

- E vòs, procès ganhat... Cau que’m passi lo temps. Se sabès, totun, d'aqueth Girard... Es pas per díder... Lo Girard qu'avè bon cap. Atau com prometut a sa defunta mair, lo cosin que li avè pagat los estudis, a la Facultat. Li podèn pas har, au *Code Civil*.

- Aqueth liròi, se sabès... Qu'aví un procès...

- Un procès dab qui ? Atz pas nat enemic ?...

- Pr'aquò non, pensi pas... Mès que crompi procès aus auts.

Cau passar lo temps.

- E los ganhatz ?

- Que hèci de tot... Mès aqueste cop, qu'èra un bon, e qu'anè durar. N'aurí avut per tres o quate ans, benlèu mèi...

Solament aquera bestiòla de Girard que se n'es volut meilar...

La gojatòta de marme me convinè hòrt. Èra de dòu har que lo cosin la devossi vénder.

- Veis aquò ! Un jorn dont disnèvi com uei, doçament, lo Girard que m'arriba tot esmerit, e eishentat com un hasanhòt... « Saps, pair, ço me cridè, lo ton procès... - E ben qué ? - Que te l'èi ganhat deu permèr còp, n’un viraman... » Te rendes conde? Un ahar dont anè me durar tres o quate ans...

Podí espiar lo tròç de marme shetz de’m har maishant sang.